APCS ปักธง 3 ปีรายได้ทะลุ 3.2 พันลบ. ลุยธุรกิจ EPC รับผลดีติดตั้ง “โซลาร์” บูม
APCS ปักธง 3 ปีรายได้ทะลุ 3.2 พันลบ. หรือเติบโต 235% จากฐานรายได้ปี 64 เดินหน้าธุรกิจ EPC เต็มสูบ-รับผลดีติดตั้ง "โซลาร์" บูม เผยแบ็คล็อกแน่น 1.8 พันลบ. ดึงพันธมิตรเสริมแกร่งธุรกิจชิ้นส่วนยานยนต์ บุกตลาดอาเซียน
APCS ปักธง 3 ปีรายได้ทะลุ 3.2 พันลบ. เดินหน้าธุรกิจ EPC เต็มสูบ-รับผลดีติดตั้ง "โซลาร์" บูม เผยแบ็คล็อกแน่น 1.8 พันลบ.
9 พ.ค. 2565

นายสมโภชน์ วัลยะเสวี กรรมการบริหาร บริษัท เอเซีย พรีซิชั่น จำกัด (มหาชน) หรือ APCS เปิดเผยว่า แผนการดำเนินธุรกิจใน 3 ปีข้างหน้า โดยบริษัทตั้งเป้าหมายรายได้ทะลุ 3,200 ล้านบาท เพิ่มขึ้นประมาณ 235% จากฐานรายได้ปี 2564 อยู่ที่ 1,360 ล้านบาท โดยจะมุ่งเน้นธุรกิจ EPC เต็มกำลัง เนื่องจากสถานการณ์การแพร่ระบาดของโควิด-19 มีทิศทางที่ดีขึ้น รวมทั้งแนวโน้มราคาน้ำมันยังคงยืนระดับสูงต่อเนื่อง จึงมองว่าเป็นโอกาสในการขยายธุรกิจก่อสร้างด้านพลังงานทางเลือกได้เป็นอย่างดี และมีโอกาสเติบโตได้ก้าวกระโดด
ขณะที่ล่าสุดมีงานในมือรอรับรู้รายได้ (Backlog) ตุนไว้กว่า 1.8 พันล้านบาท พร้อมดึงพันธมิตรถือหุ้น 40% ในบริษัทย่อย “เอเซียพรีซิชั่น เอ.ที.” เสริมแกร่งธุรกิจชิ้นส่วนยานยนต์รุกขยายตลาดแถบภูมิภาคอาเซียน
“ขณะเดียวกันตามแผนพัฒนากำลังผลิตไฟฟ้าของประเทศ PDP ในปี 2561 (ฉบับปรับปรุง) ซึ่งมีแผนจะรับซื้อไฟจากพลังงานทดแทนในปี 2565-2567 เพิ่มอีกรวมปริมาณรับซื้อกว่า 1,800 เมกกะวัตต์ โดยเฉพาะในปี 2565 จะมีการประกาศรับซื้อมากกว่า 923 เมกกะวัตต์ ซึ่งบริษัทยังได้รับอานิสงส์จากค่าไฟฟ้าที่สูงขึ้น ทำให้ผู้ประกอบการและหน่วยงานต่างๆ หันมาสนใจการลงทุน เร่งติดตั้งระบบโซลาร์มากขึ้น เพื่อลดภาระค่าไฟฟ้า ซึ่งในปีที่ผ่านมาบริษัทได้รับเหมางานประเภทนี้กว่า 70 เมกกะวัตต์ และมีแนวโน้มเพิ่มมากขึ้นเรื่อยๆ ในอีก 2-3 ปีข้างหน้า” นายสมโภชน์ กล่าว